## Martínez Mus anuncia que la nova estació de València Sud de Metrovalencia construïda després de les riuades entrarà en servici abans de cap d’any

*** El conseller d’Infraestructures ha comprovat l’evolució dels treballs de construcció del pas inferior que connectarà la parada amb el nou edifici d’accés situat en l’aparcament
* La instal·lació serà plenament accessible i intermodal i s’ha construït en altura per a fer front a fenòmens meteorològics extrems
* El nou aparcament oferirà més de 500 places i permetrà connectar de manera directa amb les línies 1, 2 i 7 del metro**

El conseller de Medi Ambient, Infraestructures i Territori, Vicente Martínez Mus, ha visitat les obres de construcció de la nova estació de València Sud després de les riuades i ha anunciat que “entrarà en servici abans de cap d’any en condicions de plena accessibilitat”.

Martínez Mus ha explicat que, “una vegada comprovats els efectes de les riuades del 29 d’octubre en el complex de València Sud, i com que era l’única estació de tota la xarxa que no era plenament accessible, es va decidir fer un esforç per a construir unes noves instal·lacions resilients davant de fenòmens meteorològics i plenament accessibles, gràcies als tres ascensors que hi ha previst instal·lar”.

En este sentit, el conseller ha recordat que ha sigut “necessari adaptar València Sud a la normativa vigent en matèria d’accessibilitat i complir també amb les exigències de l’Agència Valenciana de Seguretat Ferroviària per a la seua posada en servici”.

Una vegada oberta, les 147 estacions, baixadors i estacions de metro i tramvia de Metrovalencia seran aptes per a l’accés de persones de mobilitat reduïda. De la mateixa manera, l’actual parada de València Sud, situada al costat de la nova, deixarà d’utilitzar-se.

Martínez Mus ha afegit que, a més, “València Sud es convertirà en un important eix intermodal amb accés directe a la zona d’aparcament dissuasiu gratuït de 506 places, 14 destinades a persones de mobilitat reduïda, i tindrà una connexió ciclopedestre, així com un ràpid accés a les línies 1, 2 i 7 del metro”.

**Bon ritme d’obres**

Martínez Mus ha pogut comprovar el bon ritme de les obres de construcció del pas inferior que comunica les andanes amb el vestíbul de l’estació, situada en el mateix aparcament de València Sud.

“Els treballs fets han permés elevar les cotes de l’estació per a minimitzar danys davant fenòmens meteorològics extrems, actuació que s’unix a la instal·lació del lloc de comandament en la primera planta de l’edifici principal en compte d’estar en la planta baixa com estava abans de les inundacions”, ha explicat.

Amb estes noves instal·lacions els trens pararan aproximadament 150 metres més avant que hui dia, pràcticament en el centre de l’aparcament. D’esta manera els viatgers descendiran i es desplaçaran pel nou accés inferior amb més comoditat i voran reduïda la distància fins al pàrquing.

El pas inferior actual estarà destinat, a partir de la posada en marxa a cap d’any de la nova estació, com a accés per al personal intern d’FGV i com a eixida d’emergència, davant d’una hipotètica necessitat d’evacuació forçosa d’andanes.

Tots els treballs es desenrotllen dins del contracte d’emergència destinat per Ferrocarrils de la Generallitat Valenciana (FGV) a la recuperació de les vies i infraestructures de València Sud, dotat amb més de 28 milions d’euros de pressupost. En pla general de reconstrucció de Metrovalencia després de les riuades inclou una inversió de 140 milions d’euros i va permetre recuperar el servici el juny passat. Ara s’ultimen diferents treballs com els que tenen lloc a València Sud.

En conjunt, en estes instal·lacions FGV ultima la rehabilitació de huit vies destinades a la circulació de trens que presten el servici i altres 20 de caràcter auxiliar per a manteniment i accés als tallers. En total es renoven 10.000 metres de vies.

**Reconstrucció de les instal·lacions de València Sud**

De manera paral·lela, FGV destina més de 34 milions d’euros a la reconstrucció i equipament del conjunt d’instal·lacions que integren el complex de València Sud i que inclou les oficines centrals, lloc de comandament, tallers i la resta dels edificis auxiliars, com l’oficina d’accés i seguretat, arxiu històric, seus sindicals, servici mèdic o instal·lacions fixes i manteniment.

Dins del procés de reconstrucció del conjunt d’instal·lacions de València Sud s’ha inclòs la instal·lació d’un nou lloc de comandament que substituïsca el que va ser arrasat per l’aigua. El nou centre de control estarà instal·lat en la primera planta de l’edifici principal i comptarà, quan estiga en servici, amb un equip alternatiu que és el que actualment està en funcionament en els tallers de Machado.

Fecha: 15/09/2025